送榮叔歸蕭山
作者：沈遼
朝代：宋

paragraphs: 疇昔來會稽，浮舟出江隄。
蒼茫望津道，隱隱辟招提。
虚氣發峻嶺，疑有至人棲。
龍象兹擁衛，羣木皆萋萋。
吾家浮屠老，早歲離煩迷。
持律破三業，悟道臻淵倪。
法網覆衆生，一念絕町畦。
戒刀割大葷，水陸無象犀。
凡物有極勢，固難叙階梯。
兀然被衣裓，誰能判金泥。
六時宣法音，萬生荷提攜。
愚人本無識，有識自難稽。
如我解所說，安可議東西。
稽首送歸馭，信美舊山蹊。